ΓΡΑΠΤΗ ΕΡΩΤΗΣΗ E-2482/02

υποβολή: Peter Skinner (PSE) προς την Επιτροπή

(6 Σεπτεμβρίου 2002)

Θέμα: Προτεινόμενη κατασκευή αεροδρομίου στο Cliffe Marshes, Ηνωμένο Βασίλειο

Το Υπουργείο Μεταφορών του Ηνωμένου Βασιλείου έχει ξεκινήσει διαδικασία διαβουλεύσεων σε εθνικό επίπεδο σχετικά με τη μελλοντική ανάπτυξη των αερομεταφορών στο Ηνωμένο Βασίλειο, νοτιοανατολική περιοχή.

Μία από τις προτάσεις που εκτίθενται στο έγγραφο αφορά την κατασκευή νέου διεθνούς αεροδρομίου στο Cliffe Marshes, Medway, νοτιοανατολική Αγγλία. Έχω λάβει πολλές επιστολές παραπόνων από ψηφοφόρους της περιφέρειάς μου όσον αφορά αυτή την πρόταση.

Η περιοχή Marshes είναι τοποθεσία της Σύμβασης Ramsar, τοποθεσία ειδικού επιστημονικού ενδιαφέροντος και προστατευόμενη τοποθεσία που περιλαμβάνεται στην οδηγία της ΕΕ περί οικοτόπων.

Θα ήθελα να ακούσω τις απόψεις της Επιτροπής σχετικά με την κατασκευή διεθνούς αεροδρομίου στην ανωτέρω τοποθεσία.

Ποιες αρμοδιότητες διαθέτει η Επιτροπή της ΕΕ για να εμποδίσει τα κράτη μέλη από την ανάπτυξη τέτοιων τοποθεσιών·

Ποια έγκριση απαιτείται από την Επιτροπή για να προχωρήσει αυτή η ανάπτυξη·

Ποιες θα είναι οι συνέπειες για την κυβέρνηση του Ηνωμένου Βασιλείου εάν προχωρήσει σε αυτή την ανάπτυξη·

Θα σας παρακαλούσα να μου δώσετε απάντηση σύντομα.

Απάντηση της κας Wallstrm εξ ονόματος της Επιτροπής

(17 Οκτωβρίου 2002)

Η Επιτροπή γνωρίζει ότι το Ηνωμένο Βασίλειο εξετάζει το ενδεχόμενο κατασκευής νέου διεθνούς αεροδρομίου στο Cliffe· είναι μία από τις δυνατές επιλογές μελλοντικής ανάπτυξης των αεροπορικών μεταφορών στη νοτιοανατολική Αγγλία.

Η απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996(1) θεσπίζει τις κατευθυντήριες γραμμές όσον αφορά τους στόχους, τις προτεραιότητες και τους μεγάλους άξονες των μέτρων που εξετάζονται στον τομέα του Διευρωπαϊκού Δικτύου Μεταφορών. Οι κατευθυντήριες αυτές γραμμές προσδιορίζουν έργα κοινού ενδιαφέροντος, των οποίων ηλοποίηση αναμένεται να συμβάλει στην ανάπτυξη του δικτύου σε ολόκληρη την Κοινότητα. Το Διευρωπαϊκό Δίκτυο Αεροπορικών Μεταφορών περιλαμβάνει τα αεροδρόμια, τα οποία οφείλουν να είναι σύμμορφα με τα κριτήρια που καθορίζονται στις κατευθυντήριες γραμμές. Σύμφωνα με το South East Consultation Document (Συμβουλευτικό Έγγραφο για την Νοτιοανατολική Αγγλία), η ζήτηση για το αεροδρόμιο του Cliffe εκτιμάται σε 58 εκατομμύρια επιβάτες για το έτος 2015 και, με βάση τις εκτιμήσεις αυτές, το αεροδρόμιο μπορεί να χαρακτηρισθεί διεθνής κόμβος.

Βάσει του άρθρου 8 των κατευθυντηρίων γραμμών, κατά την ανάπτυξη και εκτέλεση έργων σχετικών με αεροδρόμια κοινού ενδιαφέροντος, πρέπει να λαμβάνεταιπόψη η περιβαλλοντική κοινοτική νομοθεσία.

Οι βάλτοι του Cliffe αποτελούν τμήμα των εκβολών του Τάμεση και Ζώνη Ειδικής Προστασίας (ΖΕΠ), χαρακτηρισμένη δυνάμει της Οδηγίας 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών(2). Ως εκ τούτου, η κατασκευή αεροδρομίου, το οποίο ενδέχεται να έχει αρνητικές επιπτώσεις στον τόπο, είναι δυνατή μόνο εφόσον είναι σύμμορφη με τις διαδικαστικές και ουσιαστικές ασφαλιστικές διατάξεις που καθορίζονται στο άρθρο 6 παράγραφοι 3 και 4 της οδηγίας 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών ενδιαιτημάτων (οικοτόπων) καθώς και της άγριας πανίδας και χλωρίδας(3), η οποία εφαρμόζεται σε όλες τις ΖΕΠ.

Κάτι τέτοιο θα απαιτούσε την εκπόνηση μελέτης περιβαλλοντικών επιπτώσεων για την προτεινόμενη ανάπτυξη, με ιδιαίτερη έμφαση στις ενδεχόμενες επιπτώσεις όσον αφορά τη διατήρηση των φυσικών πόρων της ΖΕΠ. Εάν αυτή η μελέτη δείξει ότι θα προκαλούνταν σημαντικές ζημιές στην ΖΕΠ, τότε η μόνη δυνατότητα προώθησης, μολοταύτα, του έργου, θα ήταν η έλλειψη εναλλακτικών λύσεων και η ύπαρξη επιτακτικού δημόσιου συμφέροντος. Στις περιπτώσεις αυτές θα ήταν αναγκαίο να ληφθούν μέτρα που θα αντιστάθμιζαν την συνεπεία της ανάπτυξης απώλεια ενδιαιτημάτων.

Δεδομένου ότι η ανάπτυξη ενός αεροδρομίου εμπίπτει στις εθνικές αρμοδιότητες, δεν απαιτείται η εκ των προτέρων αδειοδότηση της Επιτροπής.

(1) ΕΕ L 228 της 9.9.1996.

(2) ΕΕ L 103 της 25.4.1979.

(3) ΕΕ L 206 της 22.7.1992.